**Ministru kabineta noteikumu projekta**

**„Grozījumi Ministru kabineta 2005.gada 29.novembra noteikumos Nr.902 “Kārtība, kādā izsniedzami profesionālās pilnveides un profesionālās ievirzes izglītību apliecinoši dokumenti””**

 **sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts „Grozījumi Ministru kabineta 2005.gada 29.novembra noteikumos Nr.902 „Kārtība, kādā izsniedzami profesionālās pilnveides un profesionālās ievirzes izglītību apliecinoši dokumenti”” (turpmāk – noteikumu projekts) izstrādāts, ievērojot likuma “Par Latvijas valsts ģerboni” (turpmāk – likums) 6.panta 1.punktā, 7.pantā un 8.panta otrajā daļā noteikto regulējumu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Noteikumu projekta izstrādes mērķis ir nodrošināt Ministru kabineta 2005.gada 29.novembra noteikumu Nr.902 „Kārtība, kādā izsniedzami profesionālās pilnveides un profesionālās ievirzes izglītību apliecinoši dokumenti” (turpmāk – noteikumi) atbilstību likuma prasībām. Noteikumu 5.3.apakšpunkts nosaka, ka valsts atzītu profesionālās pilnveides un profesionālās ievirzes izglītību apliecinošu dokumentu – profesionālās pilnveides izglītības apliecības un profesionālās ievirzes izglītības apliecības 1.lappusē ir papildinātā mazā Latvijas valsts ģerboņa attēls. Attiecīgi arī minēto dokumentu paraugos noteikumu 1. un 3.pielikumā ir iekļauta norāde uz papildināto mazo Latvijas valsts ģerboni. Šāds regulējums atbilda likuma 6.panta otrajā daļā (redakcijā, kas bija spēkā līdz 2012.gada 31.augustam) noteiktajam, ka “papildināto mazo valsts ģerboni drīkst lietot uz diplomiem, apliecībām, atestātiem, kurus izdevušas izglītības iestādes, izņemot augstskolas, un kuri apliecina izglītības vai kvalifikācijas ieguvi pēc akreditētas izglītības programmas”. Ar 2012.gada 14.jūnija grozījumiem likumā, kas stājās spēkā 2012.gada 1.septembrī, cita starpā tika mainīts tiesiskais regulējums attiecībā uz valsts ģerboņa lietošanu izglītību apliecinošos dokumentos. Likuma 8.panta otrā daļa nosaka, ka lielo valsts ģerboni saskaņā ar normatīvajiem aktiem lieto valstiski atzītā diplomā, apliecībā vai atestātā, kas apliecina zinātniskā grāda, attiecīgas izglītības pakāpes vai kvalifikācijas līmeņa ieguvi pēc akreditētas izglītības programmas. Šis regulējums neattiecas uz profesionālās pilnveides izglītības apliecību un profesionālās ievirzes izglītības apliecību, jo minētie izglītības dokumenti neapliecina ne zinātniskā grāda, ne izglītības pakāpes, ne arī kvalifikācijas līmeņa ieguvi. Ievērojot minēto, izglītības iestāde profesionālās pilnveides izglītības apliecībā un profesionālās ievirzes izglītības apliecībā ir tiesīga lietot valsts ģerboni atbilstoši izglītības iestādes juridiskajam statusam (valsts, pašvaldības vai privātā izglītības iestāde). Atbilstoši likuma 6.panta 1.punktam valsts izglītības iestāde ir tiesīga lietot papildināto mazo valsts ģerboni. Atbilstoši likuma 7.pantam pašvaldību izglītības iestādes tiesīgas lietot mazo valsts ģerboni. Valsts akreditēta privātā izglītības iestāde, izsniedzot valsts atzītus izglītības dokumentus, pilda tai likumā deleģētu valsts pārvaldes uzdevumu un tādējādi, atbilstoši likuma 7.pantā noteiktajam, ir tiesīga lietot mazo valsts ģerboni. Ievērojot, ka izglītības iestāde profesionālās pilnveides izglītības apliecībā un profesionālās ievirzes izglītības apliecībā ir tiesīga lietot valsts ģerboni atbilstoši tās juridiskajam statusam, noteikumu projekts paredz aizstāt norādi uz papildināto mazo valsts ģerboni ar norādi uz Latvijas valsts ģerboni. 2. Ar 2012.gada 14.jūnija grozījumiem likumā tika precizēta likumā lietotā terminoloģija, atsakoties no jēdziena “ģerboņa attēls” un turpmāk lietojot tikai vienu jēdzienu “ģerbonis”. Ievērojot minēto, arī noteikumu projekts vairs neparedz 5.3.apakšpunktā lietot vārdus “ģerboņa attēls”. 3. Atbilstoši Oficiālo publikāciju un tiesiskās informācijas likuma pārejas noteikumu 7.punktam laikraksts “Latvijas Vēstnesis” tika izdots līdz 2013.gada 1.javārim. Ievērojot minēto, noteikumu projekts paredz norādi uz laikrakstu “Latvijas Vēstnesis” aizstāt ar norādi uz oficiālo izdevumu „Latvijas Vēstnesis”. |
| 3. | Projekta izstrādē iesaistītās institūcijas | Noteikumu projekts šo jomu neskar. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Izglītības iestādes, kas īsteno profesionālās pilnveides un profesionālās ievirzes izglītības programmas, un izglītojamie, kuri saņem profesionālās pilnveides un profesionālās ievirzes izglītību apliecinošus dokumentus.   |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts šo jomu neskar |
| 3. | Administratīvo izmaksu monetārs novērtējums | Noteikumu projekts šo jomu neskar |
| 4. | Cita informācija | Nav |

Anotācijas III, IV, V un VI sadaļa – noteikumu projekts šīs jomas neskar.

|  |
| --- |
|  **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Izglītības un zinātnes ministrija.  |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts šo jomu neskar |
| 3. | Cita informācija | Noteikumu 6.punkts nosaka, ka profesionālās pilnveides izglītības apliecības un profesionālās ievirzes izglītības apliecības izgatavo komersants, ar kuru Izglītības un zinātnes ministrija ir noslēgusi līgumu. Komersantu, kurš izgatavo apliecības, ministrija izvēlas atbilstoši normatīvajiem aktiem par iepirkumu valsts vai pašvaldību vajadzībām. Ievērojot minēto, ministrija līgumā ar komersantu paredzēs apliecību veidlapu izgatavošanu un izsniegšanu izglītības iestādēm atkarībā no to juridiskā statusa gan ar papildināto mazo valsts ģerboni, gan ar mazo valsts ģerboni.  |

Izglītības un zinātnes ministre M.Seile

Vizē:

Valsts sekretāre – L.Lejiņa

08.09.2015. 13:55

730

G.Kušķe

67047880, guntra.kuske@izm.gov.lv